สังคมข่าวหุ้น
*… ดัชนีตลาดหุ้นไทยเข้าสู่ช่วงของการปรับฐาน พร้อมกับหลุดแนวรับแรก 1,400 จุด ลงมาปิด 1,396.77 จุด ส่วนแนวรับที่สอง 1,390 จุด ยังคุมไว้ได้ ทำให้วันนี้เปิดตลาดฯ ขึ้นมา มีโอกาสเป็นเทคนิเคิลรีบาวด์ได้เล็ก ๆ หรือดัชนีวิ่งขึ้นในกรอบแคบ ๆ หรือหากเปิดมาลบ ก็มีโอกาสที่จะพลิกมาเป็นบวกได้ แต่ก็ขึ้นอยู่กับดาวโจนส์เมื่อคืนนี้ด้วยว่าเป็นอย่างไร รวมถึงหุ้นเอเชีย …
11 มิ.ย. 2563

คาเฟอีน
*… ดัชนีตลาดหุ้นไทยเข้าสู่ช่วงของการปรับฐาน พร้อมกับหลุดแนวรับแรก 1,400 จุด ลงมาปิด 1,396.77 จุด ส่วนแนวรับที่สอง 1,390 จุด ยังคุมไว้ได้ ทำให้วันนี้เปิดตลาดฯ ขึ้นมา มีโอกาสเป็นเทคนิเคิลรีบาวด์ได้เล็ก ๆ หรือดัชนีวิ่งขึ้นในกรอบแคบ ๆ หรือหากเปิดมาลบ ก็มีโอกาสที่จะพลิกมาเป็นบวกได้ แต่ก็ขึ้นอยู่กับดาวโจนส์เมื่อคืนนี้ด้วยว่าเป็นอย่างไร รวมถึงหุ้นเอเชีย …
*… หุ้นขาไก่ หรือ SUPER บมจ.ซุปเปอร์ เอนเนอร์ยี คอร์เปอเรชั่น ของ “จอมทรัพย์ โลจายะ” วิ่งขึ้นมาแตก 1.00 บาท (ชนซิลลิ่ง) แบบม้วนเดียวจบ ท่ามกลางมูลค่าซื้อขายกว่า 4,255 ล้านบาท มากสุดบนกระดานเทรดวานนี้ อย่างที่ “คาเฟอีน” เคยเขียนบอกไว้แล้วว่าอย่าเผลอ และให้ทยอยสะสมเข้าพอร์ตช่วงหุ้นย่อตัว เพราะเชื่อและมั่นใจว่ารอบนี้เจ้ามือจะดันแบบม้วนเดียววิ่งทะลุฟ้า กราฟพุ่งทะลุจอแน่นอน แล้วก็เป็นจริงอย่างที่บอก ส่วนแนวโน้มวันนี้ น่าจะไปต่อได้ และไม่น่าจะปล่อยให้ราคาหลุดบาทอีก อ้อ…ราคากลับมา 1 บาท รอบล่าสุดนี้ ถือว่าเป็นครั้งแรกในรอบเกือบ 3 ปีพอดี (หลุด 1.00 บาท วันที่ 18 มิ.ย. 2560 …
*… ผยง ศรีวณิช เอ็มดีใหญ่ กรุงไทย KTB ยืนยันพร้อมเสริมสภาพคล่องให้กับการบินไทย THAI หากต้องการมากู้เงิน ส่วนหนี้ก้อนเดิมจะตั้งสำรองฯ 6 พันล้านบาท ภายในไตรมาส 2/2563 โดยจะนำเงินจากลูกหนี้รายเก่าที่กรุงไทยชนะคดีความ แล้วมีเงินเข้ามากว่า 8 พันล้านบาท โดยนำเงินก้อนนี้มาตั้งสำรอง ฟังดูแบบนี้แล้ว ไม่น่าจะกระทบกับกำไรไตรมาส 2 เท่าไหร่ หรือเผลอ ๆ เงินที่เหลือ นำมาบันทึกเป็นรายได้ หรือกำไรได้อีกด้วยนะเนี่ย …
*… เรื่องของข่าว บมจ.ไมเนอร์ อินเตอร์เนชั่นแนล หรือ MINT “ข่าวหุ้นธุรกิจ” นำเสนอไปตามข้อเท็จจริง และพยายามเตือนนักลงทุนไม่ให้เข้าไปเล่นกับไฟ เล่นกับของร้อน (ตามเจ้ามือรายใหญ่ที่เข้ามาลากราคา) เพราะแนวโน้มผลประกอบการตามที่บรรดานักวิเคราะห์คำนวณกันออกมาของ MINT อาจจะขาดทุนหนักมาก หรืออาจจะมากกว่าที่ประเมินกันไว้ พร้อมกับแนะนำ “ขาย” หรือไม่ก็ “ถือ” ขณะที่แนวโน้มการฟื้นตัวของธุรกิจการท่องเที่ยวในประเทศไทยและทั่วโลกก็ไม่ได้ขยับขึ้นมาแบบพรวดพราด และคงใช้เวลานานพอสมควร …
*… บมจ.ศรีสวัสดิ์ คอร์ปอเรชั่น SAWAD ของ ธิดา แก้วบุตตา และ บมจ.เมืองไทย แคปปิตอล MTC ของ “ชูชาติ เพ็ชรอำไพ” ราคาหุ้นวิ่งสุดคึกตั้งแต่เปิดตลาดฯ ภาคเช้า และแม้ว่าช่วงบ่าย ภาพรวมตลาดฯ ดัชนีรูดลงไปกว่า 30 จุด แต่หุ้น 2 ตัวนี้ก็ยังยืนแดนบวก กระทั่งปิดตลาดฯ ได้ในที่สุด ซึ่งน่าจะมีปัจจัยบวกมาจากแนวโน้มอัตราดอกเบี้ยยังคงอยู่ระดับต่ำต่อไป และอีกนานพอสมควรเลย ยิ่งหากการประชุมของคณะกรรมการนโยบายการเงิน หรือ กนง. มีแนวโน้มจะปรับลดลงอีกครั้งในปีนี้ 0.25% ยิ่งทำให้ต้นทุนการเงินของ 2 หุ้น ได้รับประโยชน์ยิ่งขึ้นไปอีก …
*… อีกประเด็นที่จะต้องติดตามกันคือ ตลาดหลักทรัพย์ฯ จะขยายระยะเวลาการใช้เกณฑ์เซอร์กิตเบรกเกอร์ และซิลลิ่ง/ฟลอร์ (+/-15%) ที่จะสิ้นสุดวันที่ 30 มิ.ย.นี้ ต่อไปอีกหรือไม่ เพราะหากต่อ นั่นก็น่าจะมีนัยสำคัญ ทำให้ตลาดหุ้นไม่เกิดการพักฐานแรงมากจนเกินไป หรือมีโอกาสที่หุ้นจะวิ่งต่อไปได้อีก แต่หากไม่ต่อ ก็อาจจะต้องระวังแรงขายทำกำไรจากกองทุนกันซักหน่อย